Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 49/14/4403	Nitra, 16.1.2015
EEČ : 2-32-14-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktoré mu bolo podľa § 206  odsek 1 Trestného poriadku vznesené uznesením vyšetrovateľa Okresného riaditeľstva Policajného zboru v Nitre, odbor kriminálnej polície (ďalej len „vyšetrovateľ PZ“) pod ČVS: ORP-42/1-VYS-NR-2014 na tom skutkovom základe, že mu bolo právoplatným rozhodnutím určené plniť si vyživovaciu povinnosť na svoje dieťa XXXXX, nar. XXXXX, ktorá je zverená do výchovy a opatery matky XXXXX, nar. 07.08.1984, trvale bytom XXXXX XXXXX, prechodne XXXXX, ktorá vyplýva z rozsudku Okresného súdu v Nitre č. k. 11Nc 445/03-11 zo dňa 15.03.2004, právoplatného dňa 24.11.2004, na základe ktorého bol XXXXX povinný platiť výživné na svoje dieťa XXXXX vždy do 15-teho dňa v mesiaci vopred počnúc právoplatnosťou rozsudku k rukám matky XXXXX sumou vo výške 1500,- Sk mesačne  v prepočte 50,- €, pričom obvinený si neplní vyživovaciu povinnosť od mesiaca február 2012 vrátane mesiaca november 2014, čím mu vznikol dlh za dané obdobie na nezaplatenom výživnom k rukám XXXXX v celkovej výške 1700,- €, a tým zároveň vydal oprávnenú osobu do nebezpečenstva núdze, nakoľko XXXXX je odkázaná na finančnú pomoc svojej kamarátky XXXXX,

pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu

Odôvodnenie:
Vyšetrovateľ PZ uznesením vydaným podľa § 199 odsek 1 Trestného poriadku dňa 17.01.2014 začal trestné stíhanie za prečin zanedbania povinnej výživy podľa § 207 odsek 1, odsek 3 písmeno a), b) Trestného zákona a uznesením vydaným dňa 13.03.2014 pod ČVS: ORP-42/         1-VYS-NR-2014 podľa § 206 odsek 1 Trestného poriadku vzniesol obvinenie XXXXX za uvedený prečin na skutkovom základe uvedenom vo výrokovej časti tohto uznesenia.
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa § 207 odsek 3 a), b) Trestného zákona, odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2
a) a vydá oprávnenú osobu do nebezpečenstva núdze,
b) závažnejším spôsobom konania.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 odsek 1 písmeno h) Trestného poriadku prokurátor zastaví trestné stíhanie,    ak zanikla trestnosť činu.
V rámci prípravného konania bolo vykonané dokazovanie výsluchom svedkyne XXXXX a zabezpečením na vec sa vzťahujúcich listinných dokladov, z ktorých bolo zistené, že vyššie uvedený skutok sa stal, má znaky trestného činu zanedbanie povinnej výživy podľa § 207 odsek 1, odsek 3 písmeno a), b) Trestného zákona a zabezpečené dôkazy dostatočným spôsobom preukazujú, že tohto skutku sa dopustil obvinený XXXXX.
Z výsledkov dokazovania vyplynulo, že obvinený XXXXX využil ustanovenie o účinnej ľútosti, ku skutku sa priznal, svoje konanie oľutoval a dlhovanú sumu na výživnom 1700,- € za obdobie od 01.02.2012 do 30.11.2014 uhradil v plnom rozsahu do rúk marky dieťaťa XXXXX, čo bolo potvrdené svedkyňou XXXXX a predloženým potvrdením z Tatra banky, a. s. o vklade hotovosti na účet dieťaťa XXXXX. Svedkyňa XXXXX zároveň uviedla, že dlh obvineného na výživnom považuje za splatený v celom rozsahu a ku dňu 03.12.2014 jej XXXXX nedlží na výživnom žiadnu sumu.
Z vykonaného vyšetrovania tiež vyplynulo, že neplnenie vyživovacej povinnosti povinným XXXXX v súdom stanovenej výške nemalo trvalo nepriaznivé následky na psychický a fyzický vývoj dieťaťa.

Z dôvodu, že obvinený XXXXX si dodatočne splnil svoju vyživovaciu povinnosť voči svojmu maloletému dieťaťu v plnom rozsahu, trestný čin nemal trvalo nepriaznivé následky na vývoj dieťaťa, možno prijať záver, že trestnosť uvedeného prečinu zanikla.

Na základe vyššie uvedených skutočností bolo rozhodnuté tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Soňa Struhárová
prokurátorka